তিন তালাক তো অনেক হল। এবার ঘোমটা বা নগদ টাকায় ‘উপহারের’ কথা একটু হয়ে যাক? আচ্ছা আপনারা রঞ্জনকে চেনেন না। একটু শুনুন তাঁর কথা। 
রঞ্জন কুমার। দিল্লিতে সাংবাদিকতা পড়তে এসেছিলেন বিহার থেকে। তাঁর বাবা-মায়ের অমতে। রঞ্জনের বাবা তাঁকে রাজধানীতে পাঠিয়েছিলেন আইএএস অফিসার হওয়ার জন্য। রঞ্জন পরিবারের বিরুদ্ধে গিয়ে পলিটিক্যাল সায়েন্স নিয়ে এমএ করে সাংবাদিকতায় ভর্তি হয়েছিলেন।
ওঁর বাবা মা দুঃখ পেয়েছিলেন। কারণ, বিয়ের বাজারে ছেলের দর কমে গিয়েছিল। আমলা, পুলিশ, ইঞ্জিনিয়ার বা ডাক্তার ছেলের যা দর, এক সাংবাদিক ছেলের দর তার থেকে অনেক কম।
ছেলে এর বিরুদ্ধেই বিদ্রোহ করেছিল। কিন্তু তাতে তাঁর পরিবারের মত পাল্টায়নি। ৩৫ লাখ, ৫০ লাখ, ৭৫ লাখ পণের রেট তৈরি করা রয়েছে বিয়ের জন্য। মেয়ের বিয়েতে দিতেই হবে পাত্র পক্ষকে। সামাজিক রীতি। সে আর পাওয়া হল না রঞ্জনের বাবা-মায়ের।
আচ্ছা, রঞ্জন অনেক দূরে থাকেন। আমাদের বাগুইআটির কাজলের কথা মনে আছে? শুধু বিহার, উত্তরপ্রদেশ বা রাজস্থানকে দোষ দিয়ে কী লাভ! এই বাংলারই গৃহবধূ কাজলের কথা ধরুন। শশুরবাড়ি থেকে ১১ লক্ষ টাকা ‘পণ’ চেয়ে চাপ দেওয়া হচ্ছিল। তা সহ্য করতে পারেনি কাজল। ২০১৬ সালের ডিসেম্বর মাসে শশুরবাড়িতেই অস্বাভাবিক মৃত্যু হয় কাজলের। 

রঞ্জন বা কাজলদের ঘটনা কোনও বিচ্ছিন্ন ঘটনা নয়। ন্যাশনাল ক্রাইম রেকর্ডস ব্যুরোর সংখ্যা বলছে ২০১৫ সালে ৭,৬৩৪ জন পণ-সম্পর্কিত ঘটনায় খুন হয়েছেন বা মারা গিয়েছেন। ২০১০ সালে সংখ্যাটি ছিল ৮৩৯১। অর্থাৎ বিশেষ হেরফের হয়নি।
কলকাতা পুলিশের খাতাতেই ২০১৬ সালে ১০টি পণ সম্পর্কিত হত্যার ঘটনা ঘটেছে। মামলা হয়েছে ৮১২টি।
অথচ ১৯৬১ সালেই পণপ্রথা নিষিদ্ধ করে আইন এসে গিয়েছিল এ দেশে। এখন হাতে করে নগদ টাকা না নিলেও, বিয়ের সময়ে বা পরে বিভিন্ন ভাবে এই আইন লঙ্ঘন চলছেই। 
এবার ঘোমটায় আসি। কয়েক মাস আগে হরিয়ানা সরকারের দেওয়া একটি বিজ্ঞাপনের কথা জানেন কি? সরকারি পত্রিকায় সরকারি বিজ্ঞাপনে (ছবি নীচে) এক ঘোমটা দিয়ে মুখ ঢাকা এক মহিলার ছবির ক্যাপশন ছিল, ‘ঘোমটাই হল হরিয়ানার পরিচয়।’

আসলে গ্রামীণ ভারতে ঘোমটা দিয়ে মুখ ঢেকে রাখাও একটি সামাজিক রীতি হিসেবেই চলে আসছে। বোরখা হোক বা ঘোমটা, পুরুষের খবরদারির মাত্রা একই রকমের। আর তিন তালাক নিয়ে এত কথা, তালাকের ঘটনার বেশির ভাগই কিন্তু পণের জন্যই হয়ে থাকে। 
নরেন্দ্র মোদী এ সব কথা জানেন নিশ্চয়ই। লাল কেল্লার চূড়ায় দাঁড়িয়ে মুঠি উঁচিয়ে মুসলিম মা-বোনেদের ক্ষমতায়নের লড়াইকে বাহবা দিয়েছেন। সুপ্রিম কোর্টের রায় নিয়ে বুক চাপড়েছেন। প্রধানমন্ত্রীর দলের নেতারা এমন করছেন, যেন নিজেরাই এই যুদ্ধে নেতৃত্ব দিয়ে জয় ছিনিয়ে এনেছেন শীর্ষ আদালত থেকে। 
যদিও ইন্দিরা জয়সিংহের মতো আইনজীবী (যিনি তিন তালাক মামলায় মুসলমান মহিলাদের তরফে সওয়াল করেছিলেন)একটি সাক্ষাৎকারে বলছেন, ‘‘আমি মনে করি না এই রায় রাতারাতি হয়ে গিয়েছে বা সরকার চেয়েছে বলে হয়েছে। এটা নতুন প্রজন্মের মুসলিম মহিলাদের লড়াইয়ের জন্য হয়েছে।’’

এই বিষয়ে অন্যান্য খবর

কোর্টের রায়ের বিরোধিতা করে স্ত্রীকে তিন তালাক স্বামীর, কী করল পুলিশ
সুপ্রিম কোর্টের রায় নিয়ে মন্তব্য মমতার, স্পষ্ট হল তিন তালাক নিয়ে মনের ভাব


তবু একথা ঠিক, সরকারের সমর্থন একটা বড় অনুঘটকের কাজ করেছে তিন তালাকের মামলায়। এই অনুঘটকের কাজ কি নরেন্দ্র মোদী অন্য ক্ষেত্রে করে দেখাবেন? মনে করুন ‘ঘোমটা বিরোধী’ আন্দোলন বা ‘পণ বিরোধী’ আন্দোলনে শুরু করলেন তাঁরা।
একদিকে ‘বেটি বাঁচাও বেটি পড়াও’ বলছি, অন্য দিকে মহিলারা ঘোমটার আড়ালে থাক, সেটাও মেনে নিচ্ছি। দুটো এক সঙ্গে চলতে পারে কি?
নয়তো, ‘মুসলমান মহিলারা খুশি হয়ে আমাদের ভোট দেবেন’ বা ‘কেমন দিলাম মুসলমান পুরুষদের’— এই নিয়েই আনন্দে মশগুল থাকবেন মোদীর দলের নেতারা। বিভাজনের রাজনীতিতে উৎসাহিত হবেন তালাক ইস্যুতে নীরব মমতারা।
সত্যিই যদি মহিলাদের ক্ষমতায়নের ইচ্ছে থাকে, তবে মাননীয় প্রধানমন্ত্রী, তিন তালাক ছাড়াও মহিলাদের অনেক ইস্যু রয়েছে। সেদিকেও নজর দিন। ভোটের আর ‘হিন্দুত্ব’ আদর্শের রাজনীতির মধ্যে বেঁধে রাখবেন না নিজেকে।
তিন তালাক জয় নয়। যুদ্ধের শুরু মাত্র।